Groep vas oor tronk-geldmaakskema | Maroela Media
Die groep is in hegtenis geneem nadat 'n gevangene in die Kgosi Mampuru-gevangenis in Pretoria die Phalaborwa-polisiestasie in Limpopo gebel het en homself as 'n luitenant-kolonel van die Valke voorgedoen het.
"Die 'kolonel' het die polisie in kennis gestel van 'n verdagte wat in die plaaslike landdroshof moet verskyn," het brig. Hangwani Mulaudzi, woordvoerder van die Valke, in 'n verklaring gesê. "Hy het die polisie opdrag gegee om met die verdagte se familie in verbinding te tree en sy kontakbesonderhede aan hulle te verskaf."
Toe die familie die 'kolonel' bel, is hulle aangesê om 'n onbekende bedrag kontant in 'n bankrekening te deponeer, sodat die verdagte vrygelaat kan word op borgtog en dat die dossier vernietig kan word.
Die verdagtes, twee mans en vier vroue, is in Brits en Witbank in hegtenis geneem en sal Woensdag in die Phalaborwa-landdroshof verskyn op aanklag van korrupsie en dat hulle 'n polisiebeampte nagemaak het. Die gevangene sal ook binnekort in die hof verskyn. Die verdagtes is almal tussen 28 en 45 jaar oud.
Dit is die tweede deurbraak nadat nóg ses mense in hegtenis geneem is nadat hulle 'n soortgelyke skema gebruik het om niksvermoedende familielede te bedrieg. Margaret Polo (43), Simon Motlhasedi (33) en Rachel Holmes (32) is tans vrygelaat op borgtog van R1 000 elk. Die gevangenes David Mellow, Donald Mahlabathi en Jimmy Moeti sal ook Woensdag saam met hul medebeskuldigdes in die hof verskyn.